**Vyhlásenie**

**Ministerstva práce, sociálnych vecí a rodiny Slovenskej republiky**

Návrh zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov a ktorým sa mení zákon č. 219/2014 Z. z. o sociálnej práci a o podmienkach na výkon niektorých odborných činností v oblasti sociálnych vecí a rodiny a o zmene a doplnení niektorých zákonov v znení neskorších predpisov,sa predkladá na rokovanie vlády Slovenskej republiky s týmito rozpormi:

**Ministerstvo financií Slovenskej republiky** nesúhlasí s predloženým návrhom, ktorý predpokladá negatívny rozpočtovo nekrytý vplyv na rozpočet verejnej správy a žiada predpokladané výdavky súvisiace s realizáciou návrhu zohľadniť v rámci prípravy návrhu rozpočtu verejnej správy na nasledujúce roky. Financovanie predpokladaných výdavkov bude závisieť od výsledku rokovaní k rozpočtu kapitoly Ministerstva práce, sociálnych vecí a rodiny SR.

**Únia miest Slovenska** žiada doplniť ustanovenie, ktoré upraví minimálnu a maximálnu hranicu úhrady za sociálne služby ako násobok životného minima a zjednotiť postup pri predkladaní žiadosti neverejného poskytovateľa sociálnych služieb o finančný príspevok na prevádzku od obce s postupom, ktorý platí pre žiadosti o finančné príspevky poskytované z rozpočtovej kapitoly Ministerstva práce, sociálnych vecí a rodiny SR. Únia miest Slovenska taktiež žiada vyriešiť predpokladané výdavky súvisiace s realizáciou návrhu, keďže návrh zakladá záväzky finančného charakteru, ktoré nie je možné spoľahlivo predvídať ani plánovať.

**Banskobystrický samosprávny kraj, Bratislavský samosprávny kraj, Trenčiansky samosprávny kraj, Trnavský samosprávny kraj a Žilinský samosprávny kraj** nesúhlasia s novou právnou úpravou poskytovania finančného príspevku obcou a vyšším územným celkom na prevádzku poskytovanej sociálnej služby neverejnému poskytovateľovi sociálnej služby, bez predchádzajúcej žiadosti o poskytovanie tejto sociálnej služby. Vyššie uvedené samosprávne kraje taktiež nesúhlasia s novou právnou úpravou spôsobu výpočtu finančného príspevku na prevádzku poskytovanej sociálnej služby, podľa ktorej obce a vyššie územné celky zisťujú priemerné bežné výdavky a priemerné skutočne dosiahnuté príjmy z poskytovanej sociálnej služby nielen v závislosti od kapacity pobytovej sociálnej služby, na ktorý sa má príspevok poskytnúť, ale celkovej kapacity budovy zariadenia, v ktorej sa táto sociálna služba poskytuje, vrátane kapacity inej pobytovej sociálnej služby v tomto zariadení.

**Trenčiansky samosprávny kraj, Trnavský samosprávny kraj a Žilinský samosprávny kraj** nesúhlasia so zmenou, podľa ktorej nebude možné z hľadiska miesta poskytovania službu včasnej intervencie poskytovať v priestoroch zariadenia, v ktorom sa poskytuje celoročná pobytová sociálna služba a súčasne s prechodným ustanovením, ktoré upravuje lehotu, do ktorej sú povinní túto podmienku splniť aj súčasní poskytovatelia tejto sociálnej služby.

 **Banskobystrický samosprávny kraj a Trenčiansky samosprávny kraj** nesúhlasia s novou právnou úpravou, podľa ktorej ak obec alebo vyšší územný celok zabezpečí fyzickej osobe s trvalým pobytom vo svojom územnom obvode poskytovanie sociálnej služby u neverejného poskytovateľa tejto sociálnej služby v územnom obvode inej obce alebo iného vyššieho územného celku, výška finančného príspevku na prevádzku poskytovanej sociálnej služby, poskytovaného obcou alebo vyšším územným celkom, v ktorom má prijímateľ sociálnej služby trvalý pobyt, vychádza z úrovne spolufinancovania tejto sociálnej služby v mieste jej poskytovania z rozpočtu inej obce alebo iného vyššieho územného celku, v územnom obvode ktorého je miesto poskytovania tejto sociálnej služby.

 **Banskobystrický samosprávny kraj** nesúhlasí s úpravou, podľa ktorej je poskytovateľ sociálnej služby v zariadeniach, ktoré boli zlúčené, povinný viesť vo svojom účtovníctve oddelene príjmy a výdavky spojené s poskytovaním sociálnej služby v jednotlivých zariadeniach v členení podľa druhu a formy sociálnej služby.